Lav et referat af nedenstående tekst:

Tekst:
Ejeren af en bar i Aalborg fik den tvivlsomme fornøjelse at blive den første herhjemme, der fik dom for at overtræde rygeforbuddet. Manden mødte aldrig op til torsdagens retssag, og dommeren i Aalborg valgte at stange en bøde på 2000 kroner ud som en såkaldt udeblivelsesdom. Hos Arbejdstilsynet oplyser man, at en lille halv snes sager er sendt til politiet med krav om bøde. Blandt dem er også sager, hvor det er ansatte, der har røget på en arbejdsplads. Langt de fleste vælger frivilligt at betale bøden, men sagen fra Aalborg er den første, der er endt i en retssag, fordi manden nægtede at betale. Sagen begyndte, da tilsynet tidligere på året kom på kontrolbesøg på værtshuset. Ejeren fik pålagt at oprette et særligt rygerum til sine pulsende gæster, og det oplyste han så senere, at han havde gjort. Men da Arbejdstilsynet gennemførte endnu et besøg, så var der stadig intet rygerum - men masser af rygende gæster. Det er lige efter tariffen at få en bøde på 2000 kroner i førstegangstilfælde. Niveauet er sat efter, hvad det koster for værtshusejere, der skænker alkohol til mindreårige. Bødestørrelsen stiger, hvis rygningen gentager sig. /ritzau/

Referat:
For første gang kom et overtrådt rygeforbud under dommerens hammer. En værtshusejer fra Aalborg fik bøde for sine gæsters rygning.